0.2 fil-mija biss ta' dawk imlaqqmin ġew infettati bil-virus f'pajjiżna Waqt l-aħħar bulettin mediku indirizzat mis-Supretendent tas-Saħħa Pubblika Charmaine Gauci ngħata l-aħħar aġġornament b'rabta mal-programm tat-tilqim f'pajjiżna. ETÀ L-Ewwel Doża It-Tieni Doża 16-29 48% 24% 30-39 65% 42% 40-49 75% 59% 50-59 80% 45% 60+ 94% 77% 70+ 97% 89% 80+ 99% 93% 85+ 100% 100% Persentaġġ totali 74% 51% Tilqim għall-adoloxxenti Gauci qalet li filwaqt li l-programm ta' tilqim jinsab miftuħ għal kull min għandu minn 16-il sena 'l fuq, issa l-EMA approvat it-tilqima tal-Pfizer għall-adoloxxenti bejn it-12 u l-15-il sena. Hija appellat lil ġenituri li jħossu li t-tfal tagħhom għandhom raġuni valida għaliex għandhom jitlaqqmu għandhom jibagħtu fuq kidscovid@gov.mt biex l-applikazzjoni tagħhom tkun tista' tiġi evalwata. Hija fakkret li l-ħsieb huwa li l-ewwel jitħallew jgħaddu l-eżamijiet. Ċertifikat tat-tilqim Tkellmet dwar iċ-ċertifikat tal-vaċċin li jista' jitniżżel online. Hija tkellmet dwar l-importanza li dan jitniżżel mis-sit https://certifikatvaccin.gov.mt. Medja ta' ħames każi ġodda kuljum Rigward is-sitwazzjoni ta' każijiet f'pajjiżna, Gauci qalet li l-każi ġodda qegħdin jinżammu baxxi u jeħtieġ li nibqgħu naraw li s-sitwazzjoni tibqa' hekk. Il-medja ta' każi ġodda fl-aħħar ħamest ijiem kienet ta' ħames każi. L-ebda pazjent infettat bil-Covid-19 fl-ITU Is-sitwazzjoni fl-isptarijiet kompliet titjieb b'żewġ pazjenti biss li jinsabu rikoverati fl-Isptar Mater Dei. L-ebda każ f'residenzi tal-anzjani Għal ġimgħa oħra Gauci kkonfermat li ma kien hemm l-ebda każ ġdid rreġistrat minn djar tal-anzjani. Mill-każi reġistrati fil-komunità kien hemm 13-il każ sporadiċi, 10 każi minn persuni fl-istess residenzi, seba' każi impurtati u erba' każi minn tlaqqigħ soċjali. Mis-76 każ attiv hemm żewġ każi ta' persuni mill-gżira Għawdxija. Fl-ajruport Gauci qalet li l-ispezzjonijiet fl-ajruport baqgħu b'saħħithom fejn dawk kollha li jaslu jridu jiġu ċċekjati għad-dokumenti neċessarji inklużi d-dettalji ta' fejn se jkunu qegħdin joqogħdu bil-għan li jitħaffef il-proċess tal-contact tracing. Barra minn hekk jeħtieġ jiġi ppreżentat iċ-ċertifikat tat-tilqim jew test negattiv għall-Covid-19 li jsir sa 72 siegħa qabel il-wasla f'pajjiżna. 95 fil-mija ta' dawk li waslu ppreżentaw dawn id-dokumenti u l-bqija ġew ittestjati mill-awtoritajiet konċernati. Il-varjanti Rigward l-ittestjar tal-każi, is-Supretendent tas-Saħħa Pubblika Charmaine Gauci ħabbret li għandna l-ewwel każ tal-varjant Indjan. Gauci qalet li hemm persuni li qed janalizzaw il-każi pożittivi li dejjem ikunu daħlu fi kwarantina obbligatorja. Il-każ għadu qed jiġi investigat. Rigward każi oħra tal-varjanti hija qalet li kellna l-maġġor parti tal-varjant tal-B117 li oriġina mir-Renju Unit b'47 fil-mija tal-każi, 3.7 fil-mija tal-każi rriżultaw li huma tal-P1 li oriġina mill-Brażil, 0.7 fil-mija tal-każi tal-varjant li oriġina mill-Afrika t'Isfel u filgħaxija kien hemm każ tal-varjant B 1,351 li oriġina fl-Indja. Il-kumplament tal-każi mhumiex relatati mal-varjanti. Dawk li ġew infettati wara li tlaqqmu Mistoqsija b'rabta mal-persuni li ġew infettati wara li tlaqqmu kontra l-virus, is-Supretendent tas-Saħħa Pubblika kkonfermat li il-vaċċin mhuwiex 100 fil-mija effettiv. Hija żiedet tgħid li minkejja dan minn analiżi li saret kien hem biss 0.2 fil-mija ta' dawk kollha li ġew imlaqqmin u xorta waħda rriżultaw pożittivi għall-virus. Dan juri li l-vaċċin huwa effettiv ħafna kontra dan il-virus u għalhekk appellat biex aktar persuni jkomplu jitlaqqmu.